《寄怀徐巨源》
明代·黎遂球

可怜少殊色，我辈如佳人。伤春苦相念，慰藉惟保身。

自从过子门，相留坐明月。得句如折花，簪花为梳发。

犹恐外人看，不似初离别。离别几何时，春风吹柳枝。

新月照客床，不作苏台期。前日有客来，言子涉江水。

敢望不敢信，吹箫待吴市。昨夜有客还，送子酒一石。

寄酒不寄书，结言在畴昔。碧水自悠悠，照花花不流。

还来与子期，作赋同悲秋。

作者简介：（?—1646）广东番禺人，字美周。天启七年举人。再应会试不第。善诗、古文，工画山水。崇祯中，陈子壮荐遂球为经济名儒，以母老不赴。明亡，方应陈子壮荐，为南明隆武朝，兵部职方司主事，提督广东兵援赣州，城破殉难。谥忠悯。有《莲须阁诗文集》。